text: Miljøstyrelsen holder fast: Forurenet spildevand må ledes ud i Kolding Fjord
  12 januar 2017 kl. 21.46
  Miljøstyrelsen ser ikke noget problem i at lede forurenet spildevand ud i vandet ved Kolding Fjord, Skærbæk og Gudsø Vig. 
  Der er stor uenighed om, hvorvidt det er en god idé at lade Skærbækværket udlede forurenet spildevand i vandene omkring Kolding Fjord, Skærbæk og Gudsø Vig. Danmarks Naturfredningsforening mener, at koncentrationen af tungmetaller i forvejen er stor, og at en endnu større tilførsel af de giftige stoffer vil ødelægge plante- og dyrelivet i vandet. Men det er Miljøstyrelsen ikke enig i.
  - Vi har at gøre med en type spildevand, der bliver renset på en sådan måde, at der ikke bliver udledt partikulært tungmetal. Det vil sige, at det kun er metaller i opløst form. Det betyder, at de ikke vil lægge sig på havbunden og ikke vil påvirke de levende dyr, siger Susie Bjørch, der er funktionsleder i Miljøstyrelsen.
  Men hun understreger, at tilladelsen kun er foreløbig.
  - Det her er et udkast, og den er netop sendt i høring med henblik på at få input fra andre gode folk, der kan have oplysninger eller vurderinger, som vi ikke selv har set på nuværende tidspunkt. Og de vil naturligvis indgå i den videre beslutningsproces, siger Susie Bjørch.
  